《地浯溪读中兴碑》
宋代·王炎

日光玉洁元子辞，银钩铁画颜公书。
百金不惮买墨本，摩挲石公今见之。
猗那清庙久不作，其末变为王黍离。
春秋一经事多贬，鲁颂四篇文无讥。
渔阳鼙鼓入潼华，公卿徒步从六飞。
朔方天子扶九庙，京师父老迎千麾。
紫袍再拜谒道左，上皇万里旋銮舆。
牝鸡鸣晨有悍妇，孽狐嗥夜有老奴。
扶桑杲杲未翳蚀，但歌大业吾何疵。
首章义正语未婉，前辈不辨来者疑。
正须细读史克颂，未用苦说涪翁诗。
许张劲节震金石，李郭壮开如虎貔。
断崖苍石有时泐，诸公万古声烈垂。
天怀倦客有所恨，雨湿江寒催解维。
神州北望三叹息，翰墨是非何议为。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。